คาร์บอมบ์ ไม่กระทบ เศรษฐกิจ
คลังแจงคาร์บอมบ์ไม่กระทบเศรษฐกิจ มั่นใจปีนี้จีดีพีโตไม่ต่ำกว่า 3.3%
12 ต.ค. 2559

คลังแจงคาร์บอมบ์ไม่กระทบเศรษฐกิจ มั่นใจปีนี้จีดีพีโตไม่ต่ำกว่า 3.3% 
นายสมชัย สัจจพงษ์ ปลัดกระทรวงการคลัง เปิดเผยว่า การแจ้งเตือนของฝ่ายความมั่นคงว่าจะมีการก่อเหตุคาร์บอมบ์ในช่วงวันที่ 25-30 ต.ค.นี้ ในพื้นที่กรุงเทพมหานครและปริมณฑล เป็นการดำเนินการของฝ่ายความมั่นคงเพื่อให้เกิดความปลอดภัยและควบคุมสถานการณ์ทุกอย่างให้เป็นปกติ ซึ่งไม่กระทบต่อการขยายตัวของภาพรวมเศรษฐกิจประเทศ ที่ขณะนี้เริ่มมีทิศทางการฟื้นตัวขึ้นได้อย่างต่อเนื่อง จากสัญญาณเศรษฐกิจในหลายๆ ปัจจัยที่เริ่มปรับตัวดีขึ้น และกระทรวงการคลังจะมีการปรับประมาณการเศรษฐกิจใหม่ในสิ้นเดือน ต.ค.นี้ โดยเชื่อว่าเศรษฐกิจไทยปีนี้จะขยายตัวได้ไม่น้อยกว่า 3.3%
“เป็นเรื่องดีที่ฝ่ายความมั่นคงรู้ข้อมูลก่อน ทำให้มีเวลาวางแผนเพื่อรับมือ และเชื่อว่ายฝ่ายความมั่นคงจะมีแนวทางป้องกันได้อย่างมีประสิทธิภาพและเรียบร้อยดี จึงไม่น่าเป็นห่วง โดยเฉพาะผลกระทบที่จะมีกับเศรษฐกิจ” นายสมชัย กล่าว
นายสมชัย กล่าวถึงความคืบหน้าการจัดตั้งกองทุนเพิ่มขีดความสามารถในการแข่งขัน วงเงิน 1 หมื่นล้านบาท ว่า ขณะนี้ร่างกฎหมายอยู่ระหว่างการเสนอให้สภานิติบัญญัติแห่งชาติ (สนช.) พิจารณา คาดว่าจะได้ข้อสรุปภายใน 1-2 เดือนนี้ หลังจากผ่านกระบวนการในส่วนนี้ ก็คาดว่ากองทุนจะเริ่มดำเนินการได้ภายในปี 2560
ก่อนหน้านี้ ผู้บัญชาการตำรวจแห่งชาติ สั่งการให้ทุกพื้นที่เฝ้าระวังการก่อวินาศกรรม และการลอบวางระเบิดสถานที่เชิงสัญลักษณ์และสถานที่ท่องเที่ยวสำคัญ ตามที่หน่วยข่าวแจ้งเตือนช่วงวันที่ 25-30 ต.ค.นี้